AlexejDobrolubov/national_council_slovak_2010 huggingface dataset:
22. schôdza NR SR - 3.deň - B. popoludni
Dátum: 2024-10-24
Poslanec: Michelko, Roman (SNS)
Druh vystúpenia: Vystúpenie v rozprave

77. Ďakujem, pán predsedajúci. Takže, vážený pán predsedajúci, vážené kolegyne, kolegovia, dovoľte mi ako určenému spravodajcovi výboru predniesť informáciu výboru pre kultúru a médiá o prerokovaní návrhu na voľbu členov Rady Slovenskej televízie a rozhlasu. Nakoľko materiál máte k dispozícii, ja ho stručne uvediem, podľa § 11 ods. 3 písm. a) až e) zákona 157/2024 o Slovenskej televízii a rozhlase a o zmene niektorých zákonov je potrebné zvoliť jedného odborníka za oblasť televízneho vysielania, jedného odborníka za oblasť rozhlasového vysielania, jedného odborníka za oblasť ekonómie, jedného odborníka za oblasť práva a jedného odborníka za oblasť informačných technológií za členov Rady Slovenskej televízie a rozhlasu. Na základe výzvy výboru pre kultúru a médiá predložili právnické osoby podľa osobitného predpisu pôsobiace v oblasti audiovízie, médií, kultúry, ekonómie, práva, hospodárstva, vedy, vzdelávania, rozvoja a ochrany duchovných hodnôt, ľudských práv a životného prostredia, ochrany zdravia a reprezentujúce alebo zastupujúce záujmy národnostných menšín alebo etnických skupín a iných menšín alebo registrovaných cirkví a náboženských spoločností § 11 ods. 5 zákona o Slovenskej televízií a rozhlase návrhy kandidátov na členov rady. Výbor pre kultúru a médiá posúdil predložené návrhy kandidátov na členov rady a konštatoval, že v súlade s § 11 a § 12 odsek zákona o Slovenskej televízii a rozhlase obsahujú všetky náležitosti. Výbor pre kultúru a médiá vyslovil súhlas s návrhom na voľbu členov Rady Slovenskej televízie a rozhlasu. Návrh na uznesenie Národnej rady ako aj zoznam kandidátov je v prílohe materiálu. Vážený pán predsedajúci, ďakujem, ešte informácia, hlasovanie o členoch rady, bude v stredu 30.10. o 17-tej hodine. Takže ďakujem, pán predsedajúci, skončil som. Prosím, otvorte rozpravu.
19. schôdza NR SR - 6.deň - A. dopoludnia
Dátum: 2024-09-19
Poslanec: Michelko, Roman (SNS)
Druh vystúpenia: Vystúpenie v rozprave

4. Vážený pán predsedajúci, vážené poslankyne, poslanci, v súlade so zákonom o rokovacom poriadku som bol predsedníčkou výborom určený za spravodajcu k uvedeného návrhu zákonu, tlač 412. Predkladám informáciu k predloženému vládnemu návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že zákon prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali ústavnoprávny výbor, Výbor Národnej rady pre financie a rozpočet, Výbor Národnej rady pre hospodárske záležitosti a Výbor Národnej rady Slovenskej republiky pre vzdelávanie, vedu, mládež a šport. Za gestorský výbor navrhujem Výbor Národnej rady pre vzdelávanie, vedu, mládež a šport, odporúčam, aby predmetný návrh zákona v druhom čítaní výbory prerokovali do 30 dní a v gestorský výbor do 32 dní. Prosím, pán predsedajúci, otvorte všeobecnú rozpravu.
19. schôdza NR SR - 3.deň - A. dopoludnia
Dátum: 2024-09-13
Poslanec: Michelko, Roman (SNS)
Druh vystúpenia: Vystúpenie

188. Ďakujem, pán predsedajúci. Vážení kolegovia, kolegyne, cieľom návrhu tohto zákona je odstránenie nejednoznačnosti výkladu právnej úpravy sezónnej práce na účely dohody o pracovnej činnosti na výkon sezónnej práce podľa § 228a ods. 1 písm. b) o cestovnom ruchu, ktorá je upravená aj v prílohe 1b zákona z roku, č. 311/2001 Zákonník práce v znení predpisov 248/2022. Podmienka priamej závislosti výkonu pracovnej činnosti od prevádzkovania činností uvedených v prvom bode až v piatom bode prílohy pri prevádzke reštaurácií a pohostinstiev a pri prevádzke ubytovacích zariadení vniesla do aplikačnej praxe nejasný výklad uvedenej podmienky. Odstránením tejto podmienky sa docieli jednoznačne výklad tejto právnej úpravy. Sezónnou prácou na účely dohody o pracovnej činnosti na výkon sezónnej práce je pracovná činnosť, ktorá je závislá od striedania ročných období, každý rok sa opakuje a je, a nie menej ako osem mesiacov po, je v kalendárnom roku, sú v písmene A o cestovnom, sú v cestovnom ruchu teda. Neviem to presne. Dobre. Takže toto je vlastne terminologické precizovanie, aby nebol nejednoznačný výklad. Ďakujem.
19. schôdza NR SR - 3.deň - A. dopoludnia
Dátum: 2024-09-13
Poslanec: Michelko, Roman (SNS)
Druh vystúpenia: Vystúpenie v rozprave

132. Nechcel som faktickou, aby som teda povedal, čo odznelo v diskusii, takže neni tu už pán Mikloško, no čo už. Chcem mu odpovedať, že ja si hlboko uvedomujem, že pokiaľ chceme niečo presadiť a ovplyvniť aj exekutívu ministerstva kultúry, musíme mať korektné pracovné, pokiaľ možno aj priateľské vzťahy, takže žiaden otvorený ani skrytý konflikt medzi mnou a pánom Machalom nie je, naopak, stretávame sa pravidelne a snažíme sa ovplyvňovať. To je asi jediná cesta, ako naozaj urobiť tie zákony čo najprijateľnejšie, takže tento konflikt naozaj nefunguje. Chcem ešte tiež odpovedať, len už tu nie je, že pán Grutka nebola moja nominácia. Ľudí, ktorých som ja odporučil, za nimi si plno stojím, sú to naozaj kvalifikovaní ľudia, nespochybniteľné profesné autority, tak ako som povedal. Čo sa týka Audiovizuálneho fondu, tak viem o tom, že dekréty na menovanie členov Audiovizuálneho fondu sú už u ministerky na podpis. V zásade ľudia sú vybraní a sú to ľudia tiež, ktorí majú profesnú skúsenosť z oblasti audiovízie, takže nejaká technická vec, možno jeden človek tam ešte chýba. Aj čo sa týka Fondu na podporu umenia, tam sa musela robiť nová výzva pre samosprávy, lebo nejak neprišlo to podľa tohto, tak to sa zdržalo a je tam ešte jeden človek okrem nominácií samospráv, ja verím, že v extrémne krátkom čase, do týždňa najneskôr by mali byť kompletné Rada Fondu na podporu umenia, Audiovizuálneho fondu. Jasné, ide to pomalšie, ako by sme chceli, robíme všetko, čo je v našich silách, a jedine tak, keď bude spolupráca medzi výborom a ministerstvom, tak to môžme aj niekde aj pozitívne posunúť. Určite žiadne nejaké interné vojny k ničomu nepovedú, ja si to hlboko uvedomujem a myslím, že aj ministerstvo, aj ja, ktorý komunikujem, tak naozaj dokážeme komunikovať, dokážeme sa ovplyvňovať, argumentovať. Takže toľko k tomu. Ešte raz, žiadam vás o podporu tohto zákona, je dôležitý a verím, že v utorok bez problémov prejde. Ďakujem.
19. schôdza NR SR - 3.deň - A. dopoludnia
Dátum: 2024-09-13
Poslanec: Michelko, Roman (SNS)
Druh vystúpenia: Vystúpenie s faktickou poznámkou

122. Ďakujem za slovo. No, môžem vás ubezpečiť, že na ministerstve veľmi intenzívne pociťujú problémy tohto fondu. Nie je to ale také ľahké, to iste viete, že v podstate KULT MINOR má akýsi verejnoprávny charakter a to nie je tak, že ministerka môže riaditeľku fondu len tak odvolať, na to je predsa rada. Takže to by muselo byť množstvo ďalších aj možno legislatívnych vecí. Niekto to tak kreoval, niekto to roky neriešil, niekto tam nainštaloval túto riaditeľku a nebola to súčasná garnitúra. No, troška vás sklamem, samozrejme, že novelu zákona, alebo teda veľmi intenzívne do toho bude vstupovať pán Machala, takže, takže tak. No a každopádne ja tiež sám očakávam, že teda aký formát bude tej novely. Určite treba ho spriechodniť, respektíve zlyhávajúce veci, ktoré tam sú, treba napraviť. Uvidíme, neviem ešte presne, aké sú kontúry, ale môžte si byť vedomá toho, že aj na ministerstve sú ľudia, ktorí naozaj vidia, kde je problém, a mienia ho riešiť. Možno tiež je to troška pomalšie, než by sme si želali, ale pre mňa je veľmi fajn, že toto naozaj pôjde vládnym návrhom zákona, budete tam mať jasných tvorcov legislatívy, budete presne vedieť, s kým máte rokovať, respektíve keď budú pripomienkové konania a podobne, takže dostáva sa to do štandardu a takto to už aj ostane. Ďakujem.
19. schôdza NR SR - 3.deň - A. dopoludnia
Dátum: 2024-09-13
Poslanec: Michelko, Roman (SNS)
Druh vystúpenia: Vystúpenie

116. Ďakujem, pán predsedajúci. No, tento zákon bol tiež veľmi rozsiahlo diskutovaný v prvom čítaní. Na rozdiel, ako vy tvrdíte od tohto, že je nepotrebný, tento naozaj potrebný je. Je to vlastne na základe toho, že bola oficiálne uznaná vietnamská národnostná menšina. Má teda právo čerpať z grantových schém KULT MINOR, teda Fondu pre podporu národnostných menšín. Okrem toho tam boli nejaké ďalšie zmeny v zmysle, že sa o niečo navŕšil rozpočet, nejakým spôsobom sa ešte prerozdelili v rámci jednotlivých národnostných menšín kvóty alebo tie sumy, plus sa dostali do správnej rady, plus sa zvýšilo tuším 1 % na správne, teda do správneho fondu. Takže veci, tento zákon je potrebný, veľmi potrebný preto, aby naozaj mohli byť vytvorené schémy pre národnostnú menšinu Vietnamcov. A takisto viem veľmi dobre, že, a bolo to aj v diskusii, že treba zásadným spôsobom reformovať tento fond. Tento fond máme obrovské množstvo výtok a pripomienok, ale áno, takéto veci sa nemajú riešiť poslaneckým návrhom zákona, ale vládnym. Ja teda predpokladám, že v nejakom rozumnom horizonte do pol roka najneskôr, možno skôr, ministerstvo príde s komplexnou reformou tohto zákona. Pôjde to štandardným legislatívnym procesom cez MPK a všetky veci, ktoré pália menšiny a s ktorými sú nespokojní, tak sa v tomto zákone nejakým spôsobom vyriešia. Toto tu je akútna vec. Naozaj nejakých, vietnamská menšina by nemala byť obeťou sporov v politike opozično-koaličných, a preto je najvyšší čas, aby tento zákon prešiel a aby teda mohli aj príslušníci tejto menšiny čerpať na kultúrne aktivity. Ďakujem.
19. schôdza NR SR - 3.deň - A. dopoludnia
Dátum: 2024-09-13
Poslanec: Michelko, Roman (SNS)
Druh vystúpenia: Vystúpenie s faktickou poznámkou

108. Ďakujem za slovo. No, ja som tu svedkom takého šialeného paradoxu. Všetci vystupujúci značnú časť svojho vystúpenia tvrdia o tom, že tento zákon je buď zbytočný, alebo neškodný a že aké je to strašné mrhanie času poslaneckého alebo vôbec. A vlastne hodinu tu hovoríme o zákone, ktorý nikomu nevadí, nič nepoškodí, ale riešia sa tu úplne iné zákony. Čo sa týka sfunkčnenia Fondu na podporu umenia. Verte mi, že ma to trápi rovnako ako vás a budem robiť všetko pre to, aby bol čím skôr sfunkčnený, aby čím skôr sa prijal nový štatút fondu, aby sa implementoval zákon, aby mohlo toto fungovať. Z mojej strany som urobil všetko pre to, aby ľudia, ktorí tam boli do rady fondu, návrhmi a apelovaním, boli naozaj to, čo som vždy hovoril, nespochybniteľné profesné autority. Nikto z tých nominantov, ktorých som teda povedal, nie sú ani úradníci, ani politici. To sme mali neskutočne veľa rečí, že politici budú rozhodovať. Nie, tí ľudia nemajú ani žiadne viditeľné väzby na akúkoľvek politickú stranu. Sú to autority, ktoré fungujú v kultúrnej obci, ktorí majú, myslím si, že veľmi zásadné aj kultúrne počiny alebo sú teda akademici, ktorí sú nespochybniteľní v hodnotení. Verím, že budú veľkým prínosom a tie armagedony, ktoré tuná hovorili, sa ukázali ako úplne plané. Takže v tomto zmysle, samozrejme. A ešte posledná vec. To nie je tak, že nebol pripravený, jednoducho jasne sme si povedali, že zásadné koncepčné veci, ktoré pôjdu z ministerstva, pôjdu ako vládne návrhy zákonov a nie poslanecké. Takže v tomto zmysle, keď prídu, budete cez MPK takto riešiť.
19. schôdza NR SR - 3.deň - A. dopoludnia
Dátum: 2024-09-13
Poslanec: Michelko, Roman (SNS)
Druh vystúpenia: Vystúpenie s faktickou poznámkou

96. Ďakujem za slovo. No, najprv chcem povedať, že zmysel, vždycky je jednoduchšie mať väčší časový priestor na získanie prostriedkov, tie sumy za tie národné kultúrne pamiatky alebo kultúrne pamiatky sú častokrát v miliónoch a to nie je tak, že to sa nájde zo dňa na deň, čiže určite to dáva istý väčší komfort, ak vláda alebo ministerstvo sa rozhodne, že by bolo veľmi dôležité, aby daná pamiatka ostala v rukách štátu, tak má to nejaký zmysel. Druhá vec, samozrejme, že pokiaľ bude nejaká zásadná, zásadná zmena v pamiatkovej ochrane, tak je logické, že to pôjde vládnym návrhom zákona, cez MPK a bude sa to prerokovať tak, ako sa má. Takže áno, poučili sme sa. Teraz to bude tak a táto nie celkom šťastná technika sa už nebude opakovať. Tretia vec, zásadná, hovorila ste väčšinu svojho vystúpenia o Fonde na podporu umenia, tak ja len chcem povedať zopár vecí. Ja si za Fondom na podporu umenia plne stojím, viem, aké tam boli problémy, a viem, že bolo dobré, aby teda, ešte budem o tom viackrát vystupovať, už sa o tom povedalo strašne veľa, ale chcem len povedať, vyvrátiť tie katastrofické reči, že tam budú nejakí úradníci, politici alebo niečo podobné. Tak chcem povedať, ktorí noví členovia boli: pán Hrkút, filozof, akademik, ktorý robí filozofiu, estetiku, nespochybniteľná profesná autorita, naozaj žiaden, žiaden straník ani žiaden úradník. Ďalej doc. Lomenčík, absolútna autorita v dejinách literatúry, robí prehľady a tak ďalej. Nič naňho nikto nenašiel. Richard Rikkón, nespochybniteľný hudobník. Ondrej Zimka, výtvarník. Všetko ľudia s profesnou kvalitou.
15. schôdza NR SR - 11.deň - B. popoludní
Dátum: 2024-06-27
Poslanec: Michelko, Roman (SNS)
Druh vystúpenia: Vystúpenie s faktickou poznámkou

123. Ďakujem, tento zákon bol rokovaný v prvom a druhom čítaní vyše sedem hodín, vyše sedem hodín. To, čo teraz robíte, je zjavná a nespochybniteľná obštrukcia, koľko to, 12 či 14 faktických? Samozrejme, viete veľmi dobre, že rokovací poriadok pozná, čo s takýmito vecami. Ale chcem ešte jednu vec povedať, včera to pani kolegyňa nepovedala, štrnásť minút som v záverečnom slove vyvracal všetky katastrofické scenáre a veľmi nepresné a veľmi tendenčné interpretácie. Mimochodom čakal som, že možno budete reagovať, vy ste bedákali, že teda nemôžte odpovedať faktickými, tak som bol zvedavý, že bod po bode som všetko prešiel, bod po bode. Žiadna katastrofa sa nekoná, aj vo vyhlásení tých asociácií audiovizuálnych fondov sú všetko len potenciály, môže, môže, môže. Nikto netvrdí, nedovolí si tvrdiť, že nastane katastrofa, za istých okolností sa môže všetko zneužiť, ale nie je vôľa nič také zneužívať. Jasne som povedal, ultima ratio, posledná záchranná brzda pri niektorých absurdných veciach, úplné lži, že dávať, nepodpora sa dáva za zákaz, za cenzúru, nepodporiť neznamená cenzurovať a množstvo ďalších vecí. Svoje vystúpenie má cez 10-tisíc alebo okolo 10-tisíc sledovaní, čo je minimum, pretože to je vysoko odborná téma, ale počet reakcií je úplne jasný. Naozaj hrá sa tuná, akože robia sa tu katastrofické scenáre, ktoré sú úplne nereálne. Každý človek s elementárnou mierou súdnosti vie, že toto, čo sa tuná vydáva, a spôsob, akým je tu prezentovaný tento zákon, nemá nič spoločné s realitou. Ďakujem.
22. schôdza NR SR - 10.deň - B. popoludni
Dátum: 2024-11-06
Poslanec: Mikloško, František (KDH)
Druh vystúpenia: Vystúpenie s faktickou poznámkou

127. Pán poslanec Dostál, k vášmu vystúpeniu by som chcel dodať jednu vec. 5. mája 1995 Národná rada na návrh poslanca SNS Víťazoslava Morica prijala uznesenie, ktorým vyslovila nedôveru vtedajšiemu prezidentovi Michalovi Kováčovi. Za tento návrh hlasovalo 80 vládnych poslancov, jediný z HZDS sa zdržal pán Sečánsky. Vtedy začínajúci politik Robert Fico povedal, za SDĽ, konštatoval, že návrh Víťazoslava Morica bol vopred pripravený a dodal, citujem: „takú hlúposť treba dlho pripravovať". Označil tento postup za protiústavný a vyslovili názor, že koalícia chce prostou väčšinou manifestovať, že nemá rada prezidenta. Dnes sme v situácii, že vládna koalícia šesťdesiatich poslancov za SMER, SNS a HLAS podávajú návrh uznesenia na prezidenta Kisku. Prezident Kiska bol odsúdený, spáchal čin, za ktorý bol odsúdený, a tým to skončilo. Je zaujímavé, že vládna koalícia to dáva vo chvíli, keď už si novelou Trestného zákona amnestovala ľudí, ktorí by mali rovnako byť postavení pred zodpovednosť. Resp. aspoň teoreticky. Aký je rozdiel medzi prezidentom republiky, ministrom alebo akýmkoľvek ústavným činiteľom? Jedine v ústavnom postavení. A z morálneho hľadiska pre spoločnosťou žiadny. Či aj dneska vládna koalícia potrebuje, má potrebu takto ponížiť prezidenta, tak jej pripomínam, že kde sú tí osemdesiati poslanci, ktorí vtedy tak trápne hlasovali proti Michalovi Kováčovi, kde je vtedy predseda vlády? To bolo HZDS, SNS a ZRS, kde sú predsedovia ich strán. A pripomínam vám, že takto raz trápne vyznie aj vaše toto uznesenie... (Prerušenie vystúpenia časomerom. Potlesk.)
22. schôdza NR SR - 5.deň - A. dopoludnia
Dátum: 2024-10-28
Poslanec: Mikloško, František (KDH)
Druh vystúpenia: Vystúpenie s faktickou poznámkou

54. Pán podpredseda, vy ste spomínali v takom divnom tóne ten film o pani prezidentke. Ja sa vám chcem opýtať, prečo doteraz nevznikol žiadny film o Štúrovi, Hlinkovi, Štefánikovi alebo akýkoľvek film, ktorý by ste vy akceptovali ako zaujímavý film. Slovenská národná strana bola od novembra, alebo od volieb ’90 pätnásť rokov vo vláde, 15, ja som si to vyrátal pre istotu, prečo ona sa nezasadila, aby nejaký film vznikol. Čiže hovoríte, tento film nemal vzniknúť, ale pritom sa nezaangažovať, aby vôbec nejaký vznikol, ktorý by ste akceptovali, tak ak dovolíte, to nie je naša chyba, pozrite sa do svojich radov.
22. schôdza NR SR - 2.deň - B. popoludni
Dátum: 2024-10-23
Poslanec: Mikloško, František (KDH)
Druh vystúpenia: Vystúpenie s faktickou poznámkou

109. Pán poslanec Dostál, po voľbách boli politické rokovania na pôde Národnej rady. Tam bolo dohodnuté posty predsedov výborov, posty členov výborov. Podľa politickej dohody predseda kontrolného výboru na SIS bol daný SaS-ke a bola to pani Kolíková. Keď bola odvolávaná, my sme hlasovali proti a dali sme jasné politické stanovisko, že koho si dá SaS-ka, tak toho budeme podporovať, lebo jej to patrí. Keď bude dávať stále pani Kolíkovú, budeme dávať stále, podporovať pani Kolíkovú. Podľa tých istých dohôd sme sa my v KDH vzdali postu akéhokoľvek predsedu výboru, ale žiadali sme za to dve miesta vo výbore pre sociálne veci. Čiže bola to taká istá politická dohoda. A čo teda je na tom nedemokratické, že sa dožadujeme tej istej politickej dohody, aká bola v prípade SaS-ky a predsedníčky výboru? Ak sa pani Holečková, Bajo Holečková prihlási do ktorého výboru, ktoréhokoľvek výboru, celý klub KDH bude za ňu hlasovať. A pokiaľ by nemala byť nikde zvolená, tak sa budeme toho dožadovať a budeme verejne vystupovať. A keď vy hovoríte, že my máme byť veľkorysí v tom, aby sme teda vzhľadom na túto pôvodnú dohodu po voľbách teda rezignovali a boli veľkorysí, no tak dovoľte, aby som na oplátku ja vás vyzval vás k veľkorysosti. Navrhnite pani Holečkovú za predsedníčku výboru na kontrolu SIS, my ju podporíme. Buďte veľkorysí! (Potlesk.)
19. schôdza NR SR - 9.deň - B. popoludni
Dátum: 2024-09-25
Poslanec: Mikloško, František (KDH)
Druh vystúpenia: Vystúpenie s faktickou poznámkou

8. Pani poslankyňa, ja vám ďakujem, že ste pochválili túto veľmi kompetentnú a obsiahlu a zaujímavú správu. V tejto súvislosti by som vás rád doplnil tromi otázkami na pani predsedníčku. Po prvé, anonymy. To je, samozrejme veľmi háklivá vec, akýsi prežitok ešte z čias komunizmu. Anonym môže zahltiť, anonym môže zahltiť takú inštitúciu a môže sa ukázať, že je to záležitosť nejakých ľudí, ktorí majú túto záľubu v písaní anonymov, a po ďalšie, samozrejme, že to má trošku háklivú stránku pri výchove občanov, že my by sme mali ľudí vychovávať predsa k akejsi statočnosti. Chcem sa preto opýtať, z tých anonymov, ktoré ste dostali, koľko sa ukázalo pravdivých, opodstatnených. To je prvá otázka. A druhá otázka, že či na vašom úrade zažívate aj nejaké politické alebo sociálne, alebo vyhrážky, nejaké tlaky. Ďakujem.
19. schôdza NR SR - 3.deň - A. dopoludnia
Dátum: 2024-09-13
Poslanec: Mikloško, František (KDH)
Druh vystúpenia: Vystúpenie s faktickou poznámkou

124. Pani poslankyňa, keď som vás počúval, ako hovoríte o zlom stave v kultúre a kultúrnej politike, tak mám pocit, tak ako ja vnímam a čítam túto politickú situáciu, že to nie je len problém zlých úmyslov často Slovenskej národnej strany v riadení kultúry, ale to je ešte jeden problém, a to je mocenský zápas medzi parlamentom a ministerstvom kultúry. Že tu prebieha politický zápas a napätie medzi parlamentom, kde je na čele pán Michelko, a medzi ministerstvom kultúry, na čele pán Machala. Čiže bol by som rád, keby poslanci SNS si nejakým spôsobom vyriešili tento spor, aby jedna skupina zvíťazila a potom aby robili jednotnú politiku. Ďakujem.
19. schôdza NR SR - 3.deň - A. dopoludnia
Dátum: 2024-09-13
Poslanec: Mikloško, František (KDH)
Druh vystúpenia: Vystúpenie s faktickou poznámkou

72. Pani poslankyňa Kolíková, vy ste správne povedali, že vlastne tie odvolávania sa dejú bez akýchkoľvek relevantných dôvodov. Vo vašom prípade, v prípade pána Šipoša, v prípade pána Šimečku. Ešte doplním to odvolávanie. Pamätáte si, vy ste boli tiež na výbore ústavnoprávnom, keď bolo odvolávanie pána Majerníka a pána Mazáka zo Súdnej rady. Absolútne žiadne dôvody. Vágne, vlastne sme sa tam museli zabávať na tých dôvodoch, to boli dohady a tak ďalej a tak ďalej. Čiže táto vládna koalícia je zaujímavá v tom, že ani si nedáva robotu, aby niečo pripravila poriadne. A to mi pripadá, pripomína ten 3. november 1994, keď predseda vlády a predseda HZDS vtedy povedal: "Je po voľbách, zvyknite si!" Áno, tak je po voľbách, zvyknite si, ale my sme si ani vtedy nezvykli. Zvykli sme si na to, že HZDS tu už neni a že už patrí minulosti... (Potlesk.) Ak budete takto pokračovať, my si zvykneme aj na to, že raz tu ani SMER nebude a slovenské dejiny pôjdu ďalej. Zvyknite si aj na to, že dejiny na Slovensku idú takýmto spôsobom. (Potlesk.)
20. schôdza NR SR - 1.deň - B. popoludní
Dátum: 2024-09-12
Poslanec: Mikloško, František (KDH)
Druh vystúpenia: Vystúpenie s faktickou poznámkou

254. Pani poslankyňa Gažovičová, ďakujem, že ste to tak zhrnuli. Vy ste hovorili o tom dnešnom celodennom odvolávaní Michala Šimečku a vlastne o stálych útokoch naňho a na jeho rodinu. A ja som si uvedomil pri vašom vystúpení, že vlastne nerozumiem tej, nerozumiem premiérovi Ficovi, aj tejto vládnej koalícii, prečo chcete odvolať Michala Šimečku? Veď stratíte terč. Už nebudete mať na koho útočiť. On bude tu sedieť, na koho budete potom útočiť? Komu idete stelesňovať to zlo? Veď vy robíte strašnú politickú chybu. Vy ste si ho mohli tu nechať tri roky a tri roky by ste mohli naňho útočiť a tým na celé PS, aj na celú opozíciu. Ale nech sa páči, jak sa hovorí, kto chce kam, pomôžme mu tam. (Potlesk.)
20. schôdza NR SR - 1.deň - B. popoludní
Dátum: 2024-09-12
Poslanec: Mikloško, František (KDH)
Druh vystúpenia: Vystúpenie s faktickou poznámkou

158. Ďakujem predsedovi KDH Milanovi Majerskému, že ako predseda strany potvrdil moje vystúpenie za klub. Chcem sa ospravedlniť, tu ma niekto upozornil, že som v tom spontánnom prejave povedal, som pomýlil meno Vladimír Mináč a povedal som Vladimír Mečiar, prvýkrát. Tak ospravedlňujem sa pánovi Mečiarovi, mal som na mysli pána Mináča. A tretia vec. Ja som vo svojom príspevku povedal všetko, takže už nemám čo dodať. Ďakujem pekne. (Potlesk.)